കൊട്ടിയൂര് പീഡനക്കേസ് ഫാ. റോബിന് വടക്കുംചേരിയെ വിവാഹം കഴിക്കണം, ജാമ്യം തേടി പെണ്കുട്ടി സുപ്രീം കോടതിയില് ന്യൂഡല്ഹി: കൊട്ടിയൂര് പീഡനക്കേസില് പ്രതിയായ മുന് വൈദികന് റോബിന് വടക്കും ചേരിയെ വിവാഹം കഴിക്കാന് അനുമതി തേടി, പെണ്കുട്ടി സുപ്രീംകോടതിയെ സമീപിച്ചു. റോബിനെ വിവാഹം കഴിക്കണമെന്നും ഇതിനായി ജാമ്യം നല്കണമെന്നുമാണ് ഹര്ജിയിലെ ആവശ്യം. സ്വന്തം ഇഷ്ടപ്രകാരമാണ് ഫാ. റോബിനെ വിവാഹം കഴിക്കാന് ആഗ്രഹിക്കുന്നതെന്നും യുവതി പറയുന്നു. ഹര്ജി സുപ്രീം കോടതി നാളെ പരിഗണിക്കും. ഇരയെ വിവാഹം കഴിക്കാന് തയ്യാറാണെന്നും, ഇതിനായി രണ്ടു മാസത്തെ ഇടക്കാല ജാമ്യം അനുവദിക്കണമെന്നുമാവശ്യപ്പെട്ട് റോബിന് വടക്കുഞ്ചേരി മുന്പ് കോടതിയെ സമീപിച്ചിരുന്നു. പ്രായപൂര്ത്തിയാകാത്ത പെണ്കുട്ടിയെ പീഡിപ്പിച്ച് ഗര്ഭിണിയാക്കിയെന്ന കേസില് ഫാ. റോബിന് വടക്കുംചേരിക്ക് 20 വര്ഷം കഠിന തടവാണ് വിചാരണ കോടതി വിധിച്ചത്. മൂന്ന് ലക്ഷം രൂപ പിഴ ഒടുക്കണമെന്ന് തലശ്ശേരി പോക്സോ കോടതിയും വിധിച്ചിരന്നു. വിവിധ വകുപ്പുകളായി 60 വര്ഷമാണ് കോടതി ശിക്ഷ വിധിച്ചത്. എന്നാല് ശിക്ഷ ഒരുമിച്ച് അനുഭവിച്ചാല് മതിയെന്ന് കോടതി അറിയിക്കുകയായിരുന്നു. കംപ്യൂട്ടര് പഠിക്കാനെത്തിയ പതിനാറുകാരിയെ ആണ് സ്വന്തം മുറിയില് വെച്ച് റോബിന് പീഡിപ്പിച്ച് ഗര്ഭിണിയാക്കിയത്. കൂത്തുപറമ്ബ് ക്രിസ്തുരാജ് ആശുപത്രിയിലായിരുന്നു കുട്ടിയുടെ പ്രസവം. ചൈല്ഡ് ലൈന് ലഭിച്ച രഹസ്യ വിവരം പോലീസിന് കൈമാറുകയും കേസ് രജിസ്റ്റര് ചെയ്യുകയുമായിരുന്നു. ശാസ്ത്രീയ പരിശോധനയില് കുട്ടിയുടെ പിതാവ് റോബിനാണെന്നും തിരിച്ചറിഞ്ഞിരുന്നു. 2016ലായിരുന്നു കേസിനാസ്പദമായ സംഭവം ഉണ്ടാകുന്നത്. 2017ലാണ് റോബിനെ പോലീസ് അറസ്റ്റ് ചെയ്യുന്നത്. പെണ്കുട്ടിയുടെ പ്രസവം നടന്ന് ദിവസങ്ങള്ക്കകം പെണ്കുട്ടിയെ സഭയുടെ നേതൃത്വത്തിലുള്ള വൈത്തിരിയിലെ അനാഥാലയത്തിലേക്ക് മാറ്റുകയായിരുന്നു. തുടര്ന്ന് പീഡനം പെണ്കുട്ടിയുടെ പിതാവിന്റെ തലയില് കെട്ടിവയ്ക്കാനും പത്ത് ലക്ഷം രൂപ നല്കി ഒതുക്കിതീര്ക്കാനും ശ്രമം നടന്നിരുന്നു.